Fudbal na Dušanovcu

“S.K. Dušanovac osnovan je 13. novembra 1912. godine u tadašnjem predgrađu Beograda, Dušanovcu. Klub je imao sekciju za fudbal, veslanje i plivanje, kao i šahovsku, tamburašku i diletantsku sekciju. Godine 1913. bio je u upravi SK Dušanovca g. Danilo Stojković (čika Dača), koji je mnogo doprineo razvitku i napretku kluba. Posle rata, godine 1919. klub je obnovljen, te je tada spadao među najjače klubove u Beogradu. No posle je zapao u razne poteškoće, pa je pao u II razred. Klub je odgojio mnoge igrače, koji danas igraju u vodećim klubovima u Beogradu.” Ovim rečima je ovaj beogradski sportski klub predstavljen u knjizi “Album nogometnih klubova Jugoslavije”, objavljenoj 1925. godine u izdanju Zvono (Zagreb-Osijek). Uz tekst je priložena i fotografija igrača koju možete videti u zaglavlju ove strane. Kako se navodi na sajtu F.K. Voždovac: Fudbalski klub Voždovac osnovan je 1912. godine kao FK Dušanovac. Jedan od osnivača, predsednik i prvi golman ovog kluba bio je i čuveni Danilo Stojanović, poznatiji kao „Čika Dača”. Tokom 1929. godine dolazi do promena imena kluba i tada FK Dušanovac menja ime u „Voždovački Sport Klub“. Klub se sa manje ili više uspeha takmičio u ligama Kraljevine Jugoslavije sve do rata i 1941. godine. Danas ovaj fudbalski klub nosi ime F.K. Voždovac.